projecte-aina/catalan_government_crawling huggingface dataset:
Del 10 de març al 7 d'abril de 2015.
Entre els diferents actes organitzats al voltant del Dia Internacional de la Dona Treballadora, l'Àrea d'Igualtat de Gènere de CCOO de Lleida ha organitzat l'exposició "Davant la violència masclista a l'empresa: informa't, assessora't, actua!" que es podrà veure al Claustre de l'Àrea Infantil i Juvenil de la Biblioteca Pública de Lleida.
Amb aquesta mostra es vol manifestar el ferm compromís de CCOO per combatre i eradicar la violència masclista tant a fora com a dins de l'empresa.
Aquesta exposició realitzada i editada per la Secretaria de la Dona de CCOO de Catalunya presenta en 7 plafons els diferents tipus de violència masclista, fent especial atenció a les violències masclistes que es poden manifestar a l'empresa.
Així mateix, descriu i dóna exemples de diferents supòsits d'assetjament per tal d'identificar-los i ofereix recursos per a les dones que es trobin en aquesta situació.
A més a més, per complementar la mostra, es podrà veure una selecció de llibres sobre violència de gènere del fons de la Biblioteca que els lectors que ho desitgin es podran endur en préstec amb el carnet de soci.
La biblioteca ha organitzat una nova edició del Taller d'informàtica i internet per aquest proper mes d'octubre.
Aquest taller, adreçat a usuaris sense coneixements d'informàtica i internet, es farà en 3 sessions que tenen com a objectiu inciar els inscrits en l'ús de les tecnologies de la informació i la comunicació.
Els temes que es tractaran seran: l'ordinador, el sistema operatiu, el programari, les carpetes i arxius, els navegadors i les cerques, el correu electrònic, les xarxes socials i el catàleg de la biblioteca.
Els tallers són gratuïts i el nombre de places és limitat.
Per a assistir-hi, cal inscriure's prèviament a l'Àrea d'audiovisuals (1a planta).
Les biblioteques públiques participen a la Festa dels Súpers!
Amb motiu de l' Any de les biblioteques i de la Festa dels Súpers el 17 i 18 d'octubre a Montjuïc, el Club Súper3 i el Servei de Biblioteques de la Generalitat han organitzat una acció conjunta per la qual els nens i nenes de tot Catalunya vagin a les biblioteques i descobreixin o accentuïn el gust pels llibres i la lectura.
Tal i com es podrà veure per televisió, el Desmond, el nòvio fantasma de la Lila, buscarà desesperadament la paraula màgica entre els llibres de la seva biblioteca.
El Super3 convidarà a tots els nens que facin el mateix: que vagin a la seva biblioteca i busquin entre els llibres per tal de trobar la paraula i ajudar així el Desmond i la resta de la família del Super3.
Així que del 28 de setembre al 3 d'octubre, tots els nens i nenes que ho desitgin podran venir a l'Àrea Infantil i Juvenil de la biblioteca a buscar la paraula màgica amagada.
Un cop trobada, podran entrar a la web super3.cat per explicar i compartir amb d'altres súpers on i com l'han trobada.
Hi haurà 3 pòsters especials amb un disseny més acurat en color que tindran un premi associat.
Els 3 súpers afortunats que els trobin podran anar a la Festa dels Súpers i conèixer els personatges de la família del Super3 al backstage de l'escenari de l'Estadi Olímpic de Montjuïc.
A més a més, per acompanyar aquesta acció, la biblioteca ha organitzat la següent activitat:
Taller de malabars, a càrrec de Joan Toro, malabarista i actor.
Adreçat a nens i nenes a partir de 5 anys.
Els interessats a participar-hi, han d'inscriure's prèviament a l'Àrea Infantil i Juvenil o bé a través del correu [EMAIL]
Lloc: Claustre de l'Àrea Infantil i Juvenil.
Les biblioteques són les protagonistes!
Durant el mes d'octubre, la Biblioteca Pública de Lleida ha organitzat dues activitats per celebrar l' Any de les biblioteques.
Fins al dia 31, romandrà al Claustre de l'Àrea Infantil i Juvenil la mostra de fons "Biblioteques al cinema i la literatura", amb documents on les biblioteques prenen el protagonisme: literatura infantil, juvenil i d'adults, pel·lícules i revistes ambientades en una biblioteca o bé on la lectura hi té un paper destacat.
També s'ha elaborat una guia de lectura amb tots aquests documents que s'exposen a la mostra i que es poden endur en préstec amb el carnet de la biblioteca.
Així mateix, s'estrena un nou cicle de cinema de tardor on es podran visionar tres pel·lícules que volen remarcar el paper de les biblioteques o la literatura.
La biblioteca us convida a celebrar l'Any de les biblioteques i a participar en aquestes dues activitats.
La biblioteca acollirà l'exposició "Paisatges sense pàtria"
Del 15 d'octubre de 2015 al 10 de gener de 2016 es podrà veure a Lleida l'exposició antològica "99% Francesc Fàbregas.
Fotografies", organitzada per diferents entitats agrupades sota el nom d' Espai Cultura.
Aquesta exposició està dividida en cinc temàtiques, que seran acollides, cada una, per un dels equipaments d'Espai Cultura:
- Canet Rock i el seu temps a l' Arxiu Històric de Lleida,
- Nou Univers Musical Català, als Serveis Territorials de Cultura de Lleida,
- Paisatges sense Pàtria a la Biblioteca Pública de Lleida,
Bruce Springsteen a Barna al Rectorat de la Universitat de Lleida,
- Apòstols del Rock, al Museu de Lleida.
Pel que fa a l'exposició que es podrà veure al Claustre de l'Hemeroteca de la Biblioteca Pública de Lleida, "Paisatges sense pàtria", suposa un canvi absolut de registre respecte a la feina més coneguda de Fàbregas, centrada en el món de la música i els seus protagonistes.
Es tracta d'una suculenta col·lecció de fotografies captades al llarg dels seus viatges dels darrers deu anys, a través de la qual ens apropa diferents indrets del món, però esquivant els referents més habituals.
Són imatges, detalls, que han impactat l'autor i que poden ser contemplades com una juguesca per descobrir on han estat preses, ja que ens poden evocar molts altres indrets, propers o llunyans, coneguts o familiars per a cada espectador.
Les imatges van acompanyades de textos de Joan Margarit.
Francesc Fàbregas és un professional de la fotografia de llarga trajectòria al qual li agrada jugar amb la llum i el color fent que aquests dos conceptes tan abstractes tinguin ànima per poder enamorar.
Ha col·laborat amb diferents mitjans de comunicació i ha estat vinculat molts anys a TV3, on va impulsar espais de culte com Sputnik, Jazz & Co, Hidrogen, Autògrafs, Rodasons, Karakia, 3a 3a, Silenci?, Loops!, Territoris, K33, Colors, Òpera en Texans, etcètera.
Ha exposat el seu treball en nombroses exposicions individuals i col·lectives tant a Catalunya i Espanya com a l'estranger.
Una selecció del seu treball fotogràfic de tants anys està recollida al llibre Música pels ulls (Ajuntament de Barcelona, 2012) amb imatges d'un munt d'artistes que van actuar, bàsicament a la ciutat de Barcelona, entre 1970 i 1990.
Ha rebut diversos guardons al llarg de la seva carrera, com ara el Premi Ciutat de Barcelona de 1991 pel programa Sputnik; el Premio Talento de la Academia de las Ciencias y las Artes de Televisión de 2010; o el Premi Arc de 2012 pel conjunt de la seva trajectòria professional a l'àmbit musical.
Fotografies", és la primera gran mostra que es presenta a les nostres contrades sobre la prolífica trajectòria i l'obra d'aquest reconegut fotoperiodista i artista de la imatge barceloní.
La inauguració serà el dijous 15 d'octubre a les 19 h, i es farà un recorregut amb visita guiada pels diferents espais.
Per assistir-hi, cal inscripció prèvia al telèfon 973 27 92 00 o al correu electrònic acciocultural· [EMAIL]
La Biblioteca Pública de Lleida acull dues projeccions de la Mòstra de Cinèma Occitan durant el mes d'octubre.
Es tracta de dues produccions ben diferents, una provinent dels Alps i l'altra del Gers, que presenten dues realitats de l'Occcitània actual, i de la seva memòria.
Una bona ocasió per descobrir què s'està produint, a nivell cinematogràfic, actualment a diferents llocs d'Occitània i per conèixer algunes de les seves variants lingüístiques.
Tant "La barma" com "Gascogne" tenen l'àudio en occità i estan subtitulades en català, gràcies a la col·laboració d'alumnes de la Càtedra d'Estudis Occitans de la UdL.
Les projeccions són gratuïtes i es realitzaran a la Sala de projeccions (planta baixa).
El Servei de Biblioteques del Departament de Cultura de la Generalitat de Catalunya amb col·laboració amb la FaPaC (Federació d'Associacions de Mares i Pares d'Alumnes de Catalunya), posa en marxa el club de lectura virtual "Llibre de família" amb l'objectiu de fomentar el diàleg entre els pares i mares perquè, gaudint de la lectura, reforcin la seva participació en l'educació dels infants i adolescents.
El club està pensat per ser un punt de trobada, d'integració i d'interacció on les famílies podran relacionar-se per compartir comentaris, reflexions i punts de vista sobre una mateixa lectura, així com els seus coneixements i experiències al voltant de l'educació.
Serà conduït per l'escriptora especialitzada en literatura infantil i juvenil, Anna Manso, autora de la columna "La pitjor mare del món" del Diari ARA.
Gener: La Universitat de la vida, Rob Riemen.
Maig: Diari del tot verídic d'un indi a mitja jornada, Sherman Alexie, Edicions del 1984
Es gestionarà mitjançant la plataforma de ReadGroups i va adreçat a tots els usuaris de les biblioteques públiques de Catalunya.
Es podran fer les inscripcions a: http://biblioteques.gencat.cat/llibredefamilia.
Aquest projecte s'afegeix als clubs virtuals que el Servei de Biblioteques ja te en funcionament: Llegir el pensament i Traduïts al català.
Comentarem el seu llibre Cristall de roca i visitarem els escacs d'Àger al Museu de Lleida.
La Biblioteca Pública de Lleida i el Museu de Lleida han organitzat una trobada dels lectors amb l'escriptor Francesc Pané per comentar la seva última novel·la Cristall de roca.
Després de la trobada es farà una visita comentada als escacs d'Àger, un joc d'escacs de cristall de roca tallat d'origen fatimita en el qual s'inspira la novel·la de Pané i que forma part de la col·lecció del Museu de Lleida.
La sessió tindrà lloc el dijous 3 de desembre al Museu de Lleida, a les 18.15 h. i serà conduïda per Montse Sanjuan, coordinadora del grup de novel·la negra de la biblioteca.
La visita comentada als escacs d'Àger anirà a càrrec dels conservadors del Museu de Lleida.
Els interessats a participar-hi, cal que s'hagin llegit el llibre abans de la sessió, i s'han d'inscriure prèviament a la biblioteca, a través del correu [EMAIL] Hi haurà exemplars disponibles del llibre per agafar en préstec a la Sala d'adults.
Us animem a llegir el llibre i a participar a la trobada!
Segueix la nostra activitat a les xarxes
Amb motiu de la celebració de l' Any de les Biblioteques durant aquest 2015 han sorgit moltes inciatives de difusió al voltant d'aquests equipaments.
Durant la setmana del 30 de novembre al 6 de desembre la nostra biblioteca se suma a la proposta anomenada Què fem a les biblios? i a través del compte d'Instagram mostrarem gràficament el dia a dia de la biblioteca: activitats, espais, tasques, personal, material...
Segueix aquest perfil o cerca a les diferents xarxes socials per seguir les nostres publicacions.
I si com a usuari tens ganes de dir la teva, pots omplir el formulari Jo estimo la biblioteca i publicaran la teva opinió al blog Què fem a les biblios?
A les biblioteques s'hi mou el món, i nosaltres aquesta setmana us ho volem ensenyar!
El 8 de juny de 2015 entrarà en funcionament l' eBiblio Catalunya, el nou servei de prèstec gratuït de llibres electrònics.
La plataforma permet agafar en préstec les principals novetats editorials en format de llibre electrònic per a la seva lectura en diferents dispositius, entre ells: ordinadors de taula, portàtils, tauletes, mòbils o lectors de llibres electrònics.
El nou servei comptarà amb una col·lecció inicial de més de 1500 títols d'obres de ficció i no ficció de diferents gèneres i temàtiques.
Aproximadament 50% en català i 50% en castellà.
Per fer ús d' eBiblio només caldrà disposar del carnet d'usuari de les biblioteques del Sistema de Lectura Pública de Catalunya.
El carnet es pot demanar a qualsevol biblioteca.
Per poder accedir a eBiblio, l'adreça electrònica haurà de figurar obligatòriament entre les dades que s'incloguin en la sol·licitud.
Un cop un usuari demani un llibre electrònic en préstec, disposarà de 21 dies per a llegir-lo.
La lectura dels llibres electrònics es podrà realitzar de dues maneres.
• Mitjançant la reproducció en temps real (streaming), a través de qualsevol navegador d'un ordinador personal o del navegador d'altres dispositius (tauleta, telèfon intel·ligent).
A través de l'aplicació eBiblio Catalunya, disponible per a Android i properament per a IOS cada usuari es podrà descarregar l'aplicació en cinc dispositius mòbils diferents.
Un cop sincronitzats els documents en préstec, es podran llegir sense necessitat de connexió a internet.
• Mitjançant la descàrrega, per a ordinadors personals i lectors de llibres electrònics (e-readers) compatibles amb DRM d'Adobe.
Per poder-los llegir es requerirà instal·lar l'aplicació gratuïta Adobe Digital Editions i disposar d'un compte Adobe ID.
Es podran llegir els llibres, transferir-los o accedir-hi en sis dispositius diferents utilitzant el mateix compte d'Adobe ID.
Es pot accedir a la plataforma e-biblio des de l'adreça http://catalunya.ebiblio.cat/.
La Biblioteca Pública de Lleida durà a terme durant el mes de juny una enquesta de satisfacció per tal de conèixer l'opinió dels usuaris sobre diferents aspectes de la Biblioteca.
Les dades recollides a l'enquesta serviran per millorar el servei que ofereix la Biblioteca i per elaborar el Pla estratègic 2016-2018.
L'enquesta es podrà contestar presencialment o en línia, accedint-hi des de l'enllaç http://goo.gl/forms/DwdmuJfEts.
Adreçat a nens i nenes a partir de 5 anys
Segons la Viquipèdia, "El llibre d'artista és un llibre ideat i treballat com a obra d'art original, ja sigui única o d'una edició molt limitada i numerada.
Pot estar format per apunts, pintures, anotacions personals, fotografies, retalls, objectes solts, etc., continguts en una caixa o bé impresos i enquadernats en forma de llibre".
Per començar l'estiu d'una manera creativa, la Biblioteca Pública de Lleida ha organitzat el taller "Petit llibre d'artista" on els petits artistes de casa podran confeccionar el seu propi llibre d'artista a partir d'una capsa de llumins.
El taller serà impartit per Rosa Franco, de Traç tallers creatius.
Dia: dimecres 1 de juliol de 2015.
Lloc: Claustre de l'Àrea Infantil i Juvenil.
Els nens i nenes interessats a participar-hi cal que s'inscriguin prèviament al taulell de l'Àrea Infantil i Juvenil o bé a través del correu electrònic [EMAIL], indicant el nom del participant, edat i telèfon de contacte.
Exposició, llibres i guia de lectura per aquest estiu
Gossos fidels que esperen els seus amos durant anys, gats que parlen, tigres que comparteixen un viatge a la deriva amb un adolescent, ocells que ataquen, granotes que es converteixen en prínceps...
Els animals han estat, al llarg dels anys, protagonistes d'històries reals o imaginàries.
Aquest estiu també seran els protagonistes de la nostra mostra de fons "Animalades", on podreu trobar una selecció d'obres de literatura d'adults i juvenil, de contes infantils, de pel·lícules cinematogràfiques i de revistes amb aquestes criatures fent de les seves.
A més a més, hem elaborat una guia de lectura amb alguns dels documents més destacats.
La mostra anirà acompanyada de l'exposició "Animal!", amb cartells de l'artista Tanit Plana inspirats en textos literaris sobre animals.
Ho trobareu tot durant els mesos de juliol i agost al Claustre de l'Àrea Infantil i Juvenil.
A l'estiu no tanquem, així que...
Del 17 d'agost al 30 de setembre
A partir del 17 d'agost s'obre el periode d'inscripció per formar part d'un dels 8 grups de lectura que organitza la biblioteca durant el proper curs 2015-2016:
• Grup de lectures contemporànies: dimarts a les 18h.
• Grup de lectura de novel·la contemporània: dissabte a les 11h.
• Grup de lectura de novel·la històrica: dimecres a les 18h.
• Grup de lectura de novel·la negra: dijous a les 18'15h.
Grup de lectura "Una habitació pròpia": dilluns a les 18h.
• Grup de lectura "Cuinant entre llibres: Suècia i la cuina sueca": dilluns a les 18h, a partir de gener de 2016.
Coordinen: Eva Macià i Judit Mellado.
• Grup de lectura fàcil amb col·laboració amb el Consorci per a la Normalització Lingüística de Lleida: dimarts a les 16'30h.
Informació i inscripcions al Consorci per a la Normalització Lingüística de Lleida a partir del mes de setembre.
• Grup virtual de lectures contemporànies.
- En alguns dels grups de lectura cal aportar un exemplar d'un títol en concret a la primera sessió, que serà la primera lectura que es comentarà.
Els interesssats a participar-hi, cal que s'inscriguin prèviament mitjançant la butlleta que trobaran a recepció o bé que es pot descarregar des de l'apartat Grups de lectura de la pàgina web.
La butlleta s'ha de lliurar degudament complimentada al taulell de recepció.
A la mateixa butlleta s'indica la informació bàsica del grup, el calendari de sessions i el títol de l'obra que cal aportar al a primera sessió.
La biblioteca confirmarà la inscripció abans de començar el curs.
Pep Coll, el nostre escriptor de capçalera, serà l'encarregat de llegir l'homilia laica.
Si voleu conèixer les darreres novetats del llibre pirinenc, parlar amb els seus autors i que us signin un llibre, gaudir d'un esmorzar literari amb l'escriptor Pep Coll, escoltar fragments de novel·la negra ambientada al Pirineu, delectar-vos amb música en clau de muntanya, veure les Homilies d'Organyà personificades i passejant-se pels vells carrers de la vila, assistir a interessants conferències, escoltar la lectura de l'homilia laica escrita pel Pep Coll, ajudar a resoldre un assassinat, saber qui ha guanyat els premis del certamen i un munt de coses més, no us podeu perdre la Fira del Llibre del Pirineu que se celebrarà a Organyà (Alt Urgell) els dies 4, 5 i 6 de setembre.
Enguany la Fira ha volgut sumar-se als actes de celebració de l'any de les biblioteques, i és per aquest motiu que dins de les activitats de l'esdeveniment s'ha organitzat una taula rodona amb el títol Biblioteques de l'Alt Pirineu i Aran, present i futur.
No cal dir que tothom hi és convidat.
Doneu un cop d'ull al programa!
Per primer any, la Biblioteca Pública de Lleida participa a les activitats del 6è Centre Històric Obert, que organitza l' Ajuntament de Lleida, oferint una sessió de contes per a adults de la mà del narrador Carles Alcoy.
L'activitat compta amb la col·laboració del Cafè del Museu i es realitzarà a la terrassa d'aquest establiment.
Contes per a adults amb Carles Alcoy
Amb motiu del 25è aniversari d'aquesta editorial lleidatana
Pagès Editors celebra enguany el seu vint-i-cinquè aniversari.
Per commemorar-ho, l'editorial ha dissenyat una exposició itinerant que mostrarà la història dels més de 2.700 llibres que s'hi han publicat.
L'exposició, formada a base de paraules, fotografies, dibuixos, objectes, espais i obres d'art, explica la història d'una de les empreses editorials més emblemàtiques de Catalunya a través de diferents racons.
En primer lloc, el visitant s'hi trobarà aquells objectes relacionats amb l'ofici d'editar i imprimir: des d'un llibre acabat, fins als fulls originals escrits de la mà dels autors.
També hi haurà un conjunt de 12 panells que relaten la història de Pagès editors i un conjunt de dibuixos que mostren el procés, fase per fase, de com té lloc l'elaboració d'un llibre.
El visitant podrà gaudir de la zona de lectura, on hi trobarà fragments d'una seixantena de llibres editats per aquesta editorial.
Finalment, hi haurà vuit mòduls amb els originals de 15 obres de l'artista Jordi Sàbat, concebudes com un homenatge a l'escriptura, el llibre i lectura.
La mostra "Pagès editors: 25 anys llegint junts" s'inaugurarà el pròxim 7 d'abril a les 19:30 de la tarda al Claustre de l'hemeroteca de la Biblioteca Pública de Lleida i es podrà veure fins el dia 29.
Posteriorment, l'exposició recorrerà les principals biblioteques del territori català.
El 9 d'abril, trobada amb l'escriptor Emili Bayo.
La Biblioteca Pública de Lleida ha endegat una nova activitat de promoció de la lectura on els autors locals són els protagonistes.
Tertúlies literàries amb escriptors lleidatans" consisteix en una sèrie de trobades mensuals de petit format en els quals diversos autors locals presentaran i comentaran la seva obra i oferiran les seves 10 recomanacions literàries imprescindibles als assistents.
Les sessions tenen l'objectiu de donar veu i difondre l'obra dels autors locals i de promoure la lectura i els fons de la Biblioteca, de manera que els assistents puguin endur-se en préstec algunes de les obres comentades.
Aquest cicle estarà coordinat i conduït per la periodista Anna Sáez, que establirà diàleg amb l'autor sobre la seva obra i moderarà el torn de preguntes, de manera que es fomenti la tertúlia entre els autors i els lectors.
La inauguració del cicle serà el dia 9 d'abril a càrrec de l'escriptor Emili Bayo que parlarà de la seva trajectòria i especialment, de la seva última novel·la "Puta pasta", guanyadora del premi Crims de tinta 2015.
Les trobades es duran a terme a les 18'30 h al Vestíbul de l'Àrea de Col·lecció Local (2a planta).
Convidem a tots els usuaris a participar en aquest cicle i a conèixer l'obra dels nostres escriptors.
Pep Coll, escriptor "De capçalera" de la Biblioteca, serà l'encarregat de llegir l'homilia laica 2015 a la Fira del Llibre del Pirineu que se celebra el primer cap de semana de setembre a la localitat d'Organyà.
L'escriptor de Pessonada, un dels grans de la literatura catalana i amb una consolidada trajectòria literària, ha estat mereixedor de diversos premis per la seva darrera obra, Dos taüts negres i dos de blancs.
Des del 23 d'abril de 2014 forma tàndem amb la nostra biblioteca en el projecte " De capçalera ", que promou la col·laboració entre els escriptors i les biblioteques a través del reconeixement dels autors i la relació de proximitat que aquests tenen amb les biblioteques.
La Fira del Llibre del Pirineu és un esdeveniment literari organitzat a la vila d'Organyà des de l'any 2003, i és a l'any 2005 a proposta de l'escriptor Albert Vilaró, quan s'introdueix la figura de l'escriptor que llegeix una homilia laica ("homileta").
Tot i que el terme "homileta" no figura en el diccionari de l'Institut d'Estudis Catalans, és la denominació més adequada per a referir-se a una persona que fa homilies.
El mot és d'origen grec i es troba documentat en alguns estudis lingüístics relatius a les Homilies d'Organyà.
Des de la Biblioteca felicitem al Pep Coll per aquest nou "nomenament" i us animem a visitar la Fira, i com no, a conèixer l'obra del nostre escriptor De capçalera si és que encara no la coneixeu.
Recentment hem estrenat una nova imatge de capçalera a la pàgina web i al blog de la Biblioteca, a partir de tres aquarel·les del pintor Joaquín Ureña incloses en el seu llibre "Mirar Lleida" publicat l'any 2014 per Pagès editors.
En aquestes aquarel·les, Ureña ens mostra la Biblioteca des de la seva mirada i ens sorprèn amb el descobriment d'uns espais acolorits, càlids i plens de vida.
Agraïm a Joaquín Ureña i a Pagès editors la seva amabilitat per permetre'ns disposar d'aquestes imatges i aprofitem per recomanar als nostres usuaris la lectura del llibre "Mirar Lleida" i també molt especialment la visita a l'exposició "El taller expandit" de Joaquín Ureña al Museu d'Art Jaume Morera de Lleida.
Del 8 d'abril al 14 de juny de 2015